SELETUSKIRI

1.ETTEPANEKU TAUST

•Ettepaneku põhjused ja eesmärgid

Nõukogu määruses (EL) 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus on COVID-19 puhangu tõttu tõsised majandushäired või suur oht nende tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõnda eelkõige töökohal kohaldatavat tervisemeedet.

6. augustil 2020 taotles Poola liidult finantsabi ning nõukogu andis seda 25. septembril 2020 oma rakendusotsusega (EL) 2020/1353, et täiendada riiklikke meetmeid, millega leevendatakse COVID-19 puhangu mõju ja tegeletakse sotsiaal-majanduslike tagajärgedega, mille puhang on toonud kaasa töötajate ja füüsilisest isikust ettevõtjate jaoks.

19. septembril 2022 taotles Poola liidult nõukogu rakendusotsusega (EL) 2020/1353 finantsabi saavate meetmete loetelu täiendamist.

Kooskõlas TERA määruse artikli 6 lõikega 2 on komisjon konsulteerinud Poola ametiasutustega, et veenduda, kas tegelikud ja kavandatud kulud on järsult ja oluliselt suurenenud otseselt seoses Poola tööturumeetmetega ja tervishoiuga seotud meetmetega, mida rakendatakse COVID-19 pandeemia tõttu. Täpsemalt puudutab see uusi meetmeid:

a)diagnostiliste PCR-testide tegemise rahastamine. Tervishoiuminister tegi riiklikule haigekassale ülesandeks sõlmida huvitatud laboritega lepingud SARS-CoV-2 diagnostiliste RT-PCR-testide tegemiseks. Testide maksumus rahastati riigieelarvest ja see vastas testimist taotlevate inimeste arvule;

b)täiendav igakuine rahaline hüvitis meditsiinitöötajatele ja täiendav ühekordne rahaline hüvitis teistele tervishoiutöötajatele, kes võitlevad COVID-19 vastu. Toetust anti isikutele, kes osalesid tervishoiuteenuste osutamises ja kellel oli otsene kontakt SARS-CoV-2 viirusega nakatunud ja nakkuskahtlusega patsientidega meditsiiniasutuste organisatsioonilistes üksustes. Tervishoiuminister andis riiklikule haigekassale korralduse kanda meditsiiniteenuseid osutavatele meditsiiniasutustele üle rahalised vahendid, mis on ette nähtud hüvitiste maksmiseks.

Poola on esitanud komisjonile asjaomase teabe.

Kättesaadavaid tõendeid arvesse võttes teeb komisjon nõukogule ettepaneku võtta vastu rakendusotsus, millega täiendatakse nõukogu rakendusotsusega (EL) 2020/1353 esitatud loetelu meetmetest, mille jaoks nõukogu on juba andnud finantsabi.

Poola 19. septembril 2022 taotletud tervishoiumeetmete summa on 1 672 546 359 eurot.

•Kooskõla poliitikavaldkonnas praegu kehtivate õigusnormidega

Käesolev ettepanek on täielikult kooskõlas nõukogu määrusega (EL) 2020/672, mille alusel see on tehtud.

Ettepanek täiendab teist liidu õigusakti, mille alusel toetatakse liikmesriike hädaolukordades, nimelt nõukogu 11. novembri 2002. aasta määrust (EÜ) nr 2012/2002 Euroopa Liidu Solidaarsusfondi loomise kohta (edaspidi „määrus (EÜ) nr 2012/2002“). 30. märtsil 2020 võeti vastu Euroopa Parlamendi ja nõukogu määrus (EL) 2020/461, millega muudetakse nimetatud õigusakti, laiendades selle kohaldamisala ka ulatuslikele rahvatervise hädaolukordadele ja määrates kindlaks konkreetsed rahastamiskõlblikud meetmed.

•Kooskõla muude liidu tegevuspõhimõtetega

Ettepanek on üks paljudest meetmetest, mis on välja töötatud praegusele COVID-19 pandeemiale reageerimiseks (näiteks koroonaviirusele reageerimise investeerimisalgatus), ning see täiendab muid tööhõivet toetavaid vahendeid, nagu Euroopa Sotsiaalfond ja Euroopa Strateegiliste Investeeringute Fond (EFSI) / InvestEU fond. Praeguse COVID-19 puhangu ajal liikmesriikide toetamiseks laenude võtmist ja andmist käsitlev ettepanek toimib eelkõige teise kaitseliinina, mille kaudu rahastatakse lühendatud tööaja kavasid ja samalaadseid meetmeid, aidates säilitada töökohti ning kaitstes seega töötajaid ja füüsilisest isikust ettevõtjaid töötuks jäämise eest.

2.ÕIGUSLIK ALUS, SUBSIDIAARSUS JA PROPORTSIONAALSUS